
S-gráf alapú throughput-maximalizálási algoritmusok vizsgálata és továbbfejlesztése

Az informatikát nagyon sok kutatási területen használják, ahol nagy mértékű számítási kapacitásra van szükség. Ezek közül egy sokak által kutatott témakör a gyártási folyamatok ütemezése, ahol különböző termékeket kell előállítani a rendelkezésre álló erőforrások (gyártó berendezések) segítségével. A rendszer működése során fontos, hogy melyik berendezést mikor mire használjuk, ennek az időzítésnek a meghatározását nevezzük ütemezésnek.
Szakaszos folyamatok optimalizálása során a berendezések működési idején kívűl gyakran figyelembe kell még venni további időzítési paramétereket, mint például a berendezések esetleges tisztítását, az anyagok átviteli idejét a berendezések
között, a berendezések átállási idejét két feladat között. Továbbá a feladatot ki lehet terjeszteni más nem időzítési jellegű feltételekkel, mint például a hőcserélési paraméterek, energiafogyasztás, szennyezés kibocsájtás.
A feladat, hogy ezeket a rendszereket valamilyen szempont szerint optimális módon ütemezzük, amely szempont leggyakrabban adott számú termék minél rövidebb idő alatti legyártását jelenti. Jelen munka esetében a célfüggvény, hogy adott idő alatt minél nagyobb összértékű termékeket gyártsunk.
Dolgozatom első felében röviden ismertetek az S-gráf módszertanon alapuló, korábban kifejlesztett algoritmusokat, melyeket implementáltam egy meglévő, robosztus keretrendszerbe. A dolgozat második részében bemutatok egy új eljárást, a globális keresőfa módszert, mely a korábbi algoritmusoktól eltérően generálja az optimális megoldást, a redundáns számítások minimalizálása érdekében. Az algoritmusok hatékonyságát több példán keresztül hasonlítom össze.



